b'\n_START_ARTICLE_\nTSG 1899 Hoffenheim\n_START_SECTION_\nHistorie\n_START_PARAGRAPH_\nKlubben blev grundlagt i 1899 som Turnverein Hoffenheim. I 1945 fusionerede klubben med Fu\xc3\x9fballverein Hoffenheim under det nuv\xc3\xa6rende navn._NEWLINE_I mange \xc3\xa5r l\xc3\xa5 klubben meget langt nede i r\xc3\xa6kkerne. I 1990, mens klubben l\xc3\xa5 i syvende bedste r\xc3\xa6kke investerede entrepren\xc3\xb8ren Dietmar Hopp, grundl\xc3\xa6gger af it-giganten SAP, store bel\xc3\xb8b i sin barndomsklub. P\xc3\xa5 grund af denne pludselige pengestr\xc3\xb8m begyndte TSG Hoffenheim at flyve op gennem r\xc3\xa6kkerne. I 2001 blev det s\xc3\xa5ledes til oprykning til Regionalliga S\xc3\xbcd._NEWLINE_I 2006 blev den tidligere VfB Stuttgart- og Schalke 04-tr\xc3\xa6ner Ralf Rangnick pr\xc3\xa6senteret som ny cheftr\xc3\xa6ner, og med ham ved roret rykkede klubben efter et \xc3\xa5r op i 2. Bundesliga for f\xc3\xb8rste gang i klubbens historie. Samtidig skiftede man kaldenavn fra TSG Hoffenheim til 1899 Hoffenheim. Allerede i sin f\xc3\xb8rste s\xc3\xa6son endte Hoffenheim som nummer 2 og rykkede dermed op i Bundesligaen, hvor klubben overraskende blev efter\xc3\xa5rsmester. I for\xc3\xa5ret kunne man dog ikke opretholde den gode form fra starten af s\xc3\xa6sonen, og holdet m\xc3\xa5tte tage til takke med en 7. plads i sin f\xc3\xb8rste s\xc3\xa6son._NEWLINE_Op til s\xc3\xa6sonstart 2019-20 solgte FC K\xc3\xb8benhavn sidste s\xc3\xa6sons topscorer i Superligaen, Robert Skov, til klubben for en ansl\xc3\xa5et pris mellem 75-90 mio. kr., hvilket p\xc3\xa5 dav\xc3\xa6rende tidspunkt (2019) gjorde Robert Skov til den dyreste spiller solgt fra Superligaen.'